Gelofte kan nie op mense afgedwing word nie | Netwerk24
Gelofte kan nie op mense afgedwing word nie
Deur Albin, Bellville 19 Januarie 2021 05:02
Die skitterende artikel "Moet Geloftedag nog in die nuwe SA gevier word?" (11.01) deur prof. Pieter Labuschagne, asook Piet Strauss se brief "Gevoelens moenie Gelofte-viering bepaal" (15.01) het betrekking.
Wie moes/moet die gelofte nakom?
Antwoord: Diegene wat teenwoordig was, asook hul nageslagte.
Nog vrae: Wat moes/moet die karakter van Geloftedag wees? As openbare vakansiedag met 'n kerkkarakter of plegtige saamtrekke?
Diegene wat die gelofte afgelê het, was self onseker oor die formaat daarvan.
Nêrens is genoem van 'n vakansiedag of verpligte kerkbyeenkomste vir ander mense nie. Nie Andries Pretorius of Jan Bantjes wat enkele dae later daaroor geskryf het, het dit gemeld nie.
Dit was Sarel Cilliers wat baie jare later die woorde "zoo als een Sabbat" bygevoeg het.
Eers met Uniewording is dit as 'n nasionale openbare vakansiedag met 'n kerkkarakter ingestel.
Aan die einde van die 1980's het die NP-regering Geloftedag as 'n openbare vakansiedag afgeskaf.
Baie Afrikaners was hieroor ontsteld. Dit het tot baie briewe gelei.
Hierdie skrywer se brief is destyds in Die Burger geplaas.
My siening was dat dit onregverdig was, en is, om die gelofte op miljoene mense, wit of swart, af te dwing.
Ek het destyds die volgende analoog gebruik: Veronderstel ek het 'n terminale siekte, soos kanker, en ek maak 'n gelofte aan God dat met Sy genesing ek 'n kapel gaan oprig en hom dien.
Ek het geen reg om my kinders, nog minder my bure, of wie ook al, te verplig om saam God te aanbid en prys nie. Ek kan hoogstens getuig en mense uitnooi na my dienste.
As mense my nie volg nie, het ek tog geen reg om mense te beskuldig of skuldig te laat voel as hulle nie my voorbeeld wil volg nie.
Dieselfde geld as 'n groep mense in 'n bepaalde streek, soos boere in 'n distrik, ná gebed en verootmoediging 'n gelofte maak aan God om hulle te help in 'n droogtekrisis.
Hulle het geen reg om ander mense buite die distrik te dwing om hulle voorbeeld te volg of sleg te sê as hulle nie hul voorbeeld volg nie.